Team Rynkeby Fonden overrakte lørdag formiddag de penge, velgørenhedscykelholdets danske deltagere har indsamlet til alvorligt syge børn.

Det seneste år har børn og voksne cyklet landet tyndt for at samle penge ind til syge børn. Lørdag kunne Team Rynkeby Fonden, der står bag indsamlingen, endelig overrække to store checks med i alt 29,4 millioner kroner til Børnecancerfonden og Børnelungefonden. Det betyder, at Team Rynkeby har samlet 4.596 kroner mere ind end sidste år. Heraf er 1.818.063 kroner indsamlet af det lokale Team Rynkeby Nordjylland. - Det er ualmindelig stærkt, at vi kan holde niveauet fra sidste år. De 1.100 danske deltagere har virkelig knoklet for sagen, og alle deltagere kan være utrolig stolte over resultatet. Det har krævet ufattelig mange opringninger og besøg ude i danske virksomheder at rejse så mange penge, men i dag kan vi konstatere, at det har været hele sliddet værd, siger Carl Erik Dalbøge, direktør i Team Rynkeby Fonden. Pengene er fordelt sådan at Børnecancerfonden har fået 23.126.942 kroner mens Børnelungefonden har fået 6.370.937. Glæde hos modtagerne Hos Børnecancerfonden var det en glad direktør, Marianne Benzon Nielsen, der kunne modtage alle de mange penge fra velgørenhedscykelholdet. - Team Rynkeby viser, hvad der sker, når voksne tager ansvar og står sammen i kampen mod børnekræft. Jeg er dybt taknemlig på familiernes vegne. For selvom der er sket meget på børnekræftområdet de senere år, og det i dag er fire ud af fem børn, der overlever kræft, så er vi langt fra i mål. Halvdelen af de børn, der overlever kræft, overlever fortsat med skader fra den intensive behandling – og hver anden dag er der stadig et barn, der får konstateret kræft. Derfor er fortsat behov for en målrettet forskningsindsats, siger Marianne Benzon Nielsen. De godt seks millioner kroner, som Børnelungefonden modtager i år, er indsamlet i forbindelse med Team Rynkeby Skoleløbet, som i år havde deltagelse af 94.000 elever fra 305 danske skoler. Derfor sendte Børnelungefondens direktør, Anne Brandt, en varm tak til børnene. - Det er utroligt rørende og imponerende, at så mange børn har valgt at bruge deres tid på at hjælpe lungesyge børn. Takket være donationen kan vi igangsætte flere forskningsprojekter, som på sigt kan hjælpe lungesyge børn til et bedre liv. Men det er et langt sejt træk, da forskningen først lige er igangsat, og der har manglet fokus og ressourcer på børnelungeforskning i mange år. Derfor er vi dybt afhængige af, at der også fremover vil være skoleelever, der vil løbe for de lungesyge børn, siger Anne Brandt. Donationer til udlandet Udover pengene til de to danske organisationer, har Team Rynkeby Fonden i år også indsamlet penge til kritisk syge børn i Sverige, Norge, Finland, Færøerne, Island og Tyskland. Således kan Team Rynkeby Fonden i år overrække hele 79.287.398 kroner til børn med kritisk sygdom. Det er en fremgang på 12,6 procent i forhold til sidste år og den største samlede donation, Team Rynkeby-projektet nogensinde har doneret. Med årets donation har Team Rynkeby Fonden siden starten i 2002 rejst over 424 millioner kroner til børn med kritisk sygdom.